钦定古今图书集成/明伦汇编/官常典/第616卷 > 衡岳
## 钦定古今图书集成/明伦汇编/官常典/第616卷 > 衡岳

按《明外史循吏传》：“岳字世瞻，汝宁西平人。洪武中，举
于乡，肄业国学。三十年，诏选诸生通治术者赴詹事
府议事，众咸推岳。岳往，敷陈时政，切直不迂，所司以
闻，遂擢潮州府同知。约己惠民，布衣蔬食，常禄外一
无所取，岭海间翕然称廉。建文四年，迁西安知府，有
惠政，以内艰去。服阕，改知庆阳，治如故操。同僚诸妇”
尝会饮，岳妻与焉。诸妇冠服华美，金珠烂然，岳妻荆
钗布裙而已。既罢，意色惭阻。岳笑谓曰：“汝何坐？”曰：“首
席。”曰：“既居首席，又求服饰华好，富贵可兼得耶？”永乐
十年，朝觐至京，以言事忤旨，谪戍交趾。庆阳、西安民
闻之，争入都叫阍，乞贳岳以终其惠，凡千馀人。奏入，
不报。仁宗初，下诏求贤，御史袁锭、盐运使何士英、指
挥范智交章论荐。起江西南城知县，以旧官还任，改
南丰。禄薄不足赡，常于官舍种蔬以自给。家人或有
愠色，辄曰：“不犹愈充军时耶？”正统四年以侍郎何文
渊荐，擢桂林知府。在职五年，廉慎恺悌，终始如一。以
老致仕归，贫无以为养，士论莫不高之。